આદર્શ કાર્યસ્થળ તો એ કહેવાય જ્યાં સુપરવાઈઝરો તેમની હેઠળના કર્મચારીઓને સદા કાર્ય પ્રત્યે અભિપ્રેરિત કરી, કાર્યન્વિત ટીમોનું સર્જન કરી, એકમેક પ્રત્યે સદ્ભાવ દાખવી, કર્મચારીઓનું આત્મસંપન્ન સાચવી જે તે વિભાગની ઉત્પાદકતામાં સતત વૃદ્ધિ કરતા જ રહે; પરંતુ ઘણા ઔધોગિક એકમોના કાર્યસ્થળો ઉપર વાસ્તવિક્તા કાંઈક જુદી જ હોય છે; ત્યાં ઉપસ્થિત સુપરવાઈઝરો પૈકીના કેટલાક એક યા બીજા નુસખા ઊભા કરી તેમની હેઠળના કર્મચારીઓની સતત સતામણી જ કરતા હોય છે; ટીમોનું સર્જન કરવાને બદલે, સંવાદિતા ઊભી કરવાને બદલે, ટીમોનું વિભાજન કરવાની, ધ્વંસાત્મક પ્રવૃત્તિઓમાં જ રચ્યાપચ્યા હોય છે; આવી સતામણી ઘણી વખત ‘નિયમ પાલન’, ‘શિસ્ત પાલન’ જેવાં મ્હોરાં હેઠળ થતી રહેતી હોય છે.